b'\n_START_ARTICLE_\nVaatimaton ehdotus, joka est\xc3\xa4isi Irlannin lapsia olemasta taakaksi vanhemmilleen tai maalleen\n_START_PARAGRAPH_\nVaatimaton ehdotus, joka est\xc3\xa4isi Irlannin lapsia olemasta taakaksi vanhemmilleen tai maalleen (engl. A Modest Proposal for Preventing the Children of Poor People from Being a Burden to their Parents or Country) on irlantilaisen kirjailijan Jonathan Swiftin vuonna 1729 julkaistu satiirinen pamfletti, jossa h\xc3\xa4n ehdottaa, ett\xc3\xa4 Irlantia vaivannut paha k\xc3\xb6yhyysongelma ratkaistaisiin siten, ett\xc3\xa4 yl\xc3\xa4luokka ostaisi alaluokan lapset ja s\xc3\xb6isi ne._NEWLINE_Swiftin mukaan h\xc3\xa4nen ehdotuksensa toteuttaminen v\xc3\xa4hent\xc3\xa4isi katolilaisten m\xc3\xa4\xc3\xa4r\xc3\xa4\xc3\xa4 ja saisi miehet kohtelemaan vaimojaan paremmin, koska he tiet\xc3\xa4isiv\xc3\xa4t kuinka paljon rahaa vauvalla voitaisiin ansaita. Lis\xc3\xa4ksi \xe2\x80\x9dnuori, hyvin imetetty terve lapsi on vuoden ik\xc3\xa4isen\xc3\xa4 mit\xc3\xa4 ravitsevinta, herkullisinta ja terveellisint\xc3\xa4 ruokaa niin muhennettuna, paahdettuna, paistettuna kuin keitettyn\xc3\xa4kin\xe2\x80\x9d ja vauvojen surmatkin v\xc3\xa4henisiv\xc3\xa4t._NEWLINE_Pamfletti her\xc3\xa4tti aikalaisissa pahennusta, ja siit\xc3\xa4 j\xc3\xa4rkytyttiin viel\xc3\xa4 Ruotsissa, kun pamfletti julkaistiin ruotsiksi vuonna 1832. Suomeksi se julkaistiin vuonna 1998.'